Nýliðun úr hörpudisksstofninum í Breiðafirði hefur aldrei verið verri . Allt bendir til þess að 2006 árgangurinn sé sá slakasti sem fram hefur komið í tíu ár . Reyndar eru þrír síðustu árgangarnir 2004 til 2006 allir mjög slakir . Við þetta má bæta að allir árgangarnir frá 2001 eru einnig mjög slakir ef frá er talinn 2003 árgangurinn . Hafrannsóknarstofnunin fór í leiðangur um miðjan október til þess að mæla stofnstærð og ástand hörpudisks í Breiðafirði og liggja nú niðurstöður fyrir . Segir þar að ástæðan fyrir lélegri nýliðun sé tvíþætt . Í fyrsta lagi er hrygningarstofn hörpudisks mjög lítill vegna þess hve stór hluti hans hefur horfið af völdum náttúrulegra dauðsfalla . Í öðru lagi virðist sýking sem herjar á skelina hafa gengið það nærri henni að hrognasekkirnir ná ekki fullum þroska . Fyrir nokkrum árum hrundi hörpudisksstofninn í Breiðafirði og veiðar voru stöðvaðar . Í leiðangrinum í haust mældist stofnvísitala áfram lág eða svipuð og hún var árið 2006 . Vísitalan hefur verið sérstaklega lág allt frá árinu 2005 og aðeins 13 - 17% af því sem stofninn var á síðasta áratug .